text: Filmoptagelser i gang i Vejle
  14 marts 2016 kl. 17.21
  Optagelserne til spillefilmen "Gælden" er blevet skudt i gang i byen Viuf udenfor Vejle. Hele projektet er stablet på benene af lokale ildsjæle.
  I et lille hus ved Viuf udenfor Vejle bliver der arbejdet meget koncentreret i disse dage. Optagelserne til filmen "Gælden" er nemlig gået i gang.
  - Det kræver, at man har et godt hold, hvor folk er villige til at strække sig lidt og hvor alle er lige så engagarede, som vi er, siger Preben Steen Nielsen, der er filmens producer, til TV SYD.
  Preben Steen Nielsen har sammen med to venner fra folkeskolen samlet så meget interesse om filmprojektet, at de både har rejst en million til at optage filmen for, og fået flere prominente skuespillere til at spille med i filmen.
  Filmen handler om to brødre. Den ene af brødrene kommer ud i en gæld, han ikke kan betale, og ønsker sin brors hjælp til at komme ud af kniben.
  
  